Roald «Kniksen» Jensen

Roald «Kniksen» Jensen (født 11. januar 1943 i Bergen, død 6. oktober 1987) var en norsk fotballspiller med sin karriere i hovedsak i Sportsklubben Brann. Han regnes som en av tidenes beste mannlige fotballspillerer i Norge og har fått den norske fotballprisen Kniksenprisen oppkalt etter seg. Roald «Kniksen» Jensen ble tidenes fjerde yngste spiller på A-landslaget da han debuterte som 17-åring i 1960, og ble Norges yngste målscorer noensinne da han scoret i sin andre landskamp, mot Finland 28. august 1960, 17 år og 227 dager gammel. Han er også den yngste spilleren som har fått Gullklokken for 25 spilte A-landskamper. Totalt fikk «Kniksen» 31 landskamper for Norge.


== Privatliv ==
Roald «Kniksen» Jensen ble født i Eidsvåg i Bergen, som sønn av arkitekten Karl Ingolf Jensen (1908–1975) og Kirsten Alice Rokne (1916–2003). Han giftet seg med helsefagarbeider Eva Sofie Jetmundsen (født 31. oktober 1946), 15. juli 1967. Paret var bosatt på Eidsvågneset i Åsane. Jensen arbeidet som kasserer i Fiskernes Bank på Bryggen i Bergen, etter fotballkarrieren.


== Klubbkarriere ==
Roald «Kniksen» Jensen begynte tidlig i Brann og dominerte på klubbens juniorlag som vant NM i 1959. Han debuterte på A-laget til Brann som 17-åring i 1960. Han debuterte på landslaget 22. juni 1960, i en kamp mot Østerrike, da han var 17 år og 161 dager gammel. Tilnavnet «Kniksen» fikk han på grunn av sine dribleferdigheter og «Han é god til å knikse» ble det sagt av bergenserne. Han ble Branns viktigste spiller i denne tiden, bidro sterkt til seier i Hovedserien 1961-62 og gjentok bragden i 1963. 
I 1962 ble kåret til årets angriper av VG og til årets spiller i norsk fotball av Sportsboken.Etter 1964-sesongen forlot han Brann for å bli profesjonell fotballspiller i skotske Hearts.
Da «Kniksen» vendte tilbake til Brann i løpet av 1971, fikk klubben en opptur. «Kniksen» spilte en viktig rolle da Brann ble Norgesmester i 1972, etter å ha slått Rosenborg 1–0.
Det var uventet da «Kniksen» etter 1973-sesongen meldte at han ville gi seg som fotballspiller. Han spilte sin siste kamp i 1974, og la opp med totalt 160 kamper for Brann. Etter at fotballkarrieren var slutt, arbeidet han innenfor bank og forsikring.
Roald «Kniksen» Jensen debuterte på landslaget 22. juni 1960, i en kamp mot Østerrike 22. juni 1960. Han var da bare 17 år og 161 dager gammel og var den yngste landslagsspiller i historien. Han er i dag Norges fjerde yngste debutant noensinne, bak Martin Ødegaard, Tormod Kjellsen og Tom Blohm. Han ble Norges yngste målscorer noensinne da han scoret i sin andre landskamp, mot Finland 28. august 1960 og var da 17 år og 227 dager gammel. Han ble som 20-åring den 7. november 1963 den yngste spilleren som har fått Gullklokken for 25 spilte A-landskamper etter en landskamp mot Skottland. Totalt fikk «Kniksen» 31 landskamper for Norge. Dette tallet ville trolig vært høyere, ettersom Norges Fotballforbund frem til 1969 hadde en bestemmelse at utenlandsproffer ikke skulle ha adgang til å spille landskamper for Norge.


== Meritter ==
Seriemester med Brann 1962 og 1963
Cupmester med Brann i 1972


== Død og ettermæle ==
«Kniksen» spilte kamp for Branns veteranlag på Brann Stadion den 6. oktober 1987, da han plutselig segnet om og døde som følge av hjertesvikt. 
Kniksen fikk plass til sin egen statue utenfor Brann Stadion i 1995. Bronsestatuen var laget av skulptøren Per Ung. Adressen til Brann Stadion ble forandret i 2008. Det nye navnet lyder Kniksens plass 1.Den norske fotballprisen, Kniksenprisen, er oppkalt etter Roald «Kniksen» Jensen.


== Se også ==
Liste over norske idrettspersoner på sokkel


== Referanser ==


== Litteratur ==
Jensen, Roald (1965). Med fotball i blodet. Ålesund: Sunnmørspostens forl. 
Jensen, Roald (1972). Kniksen: Fotball for alle penga?. Oslo: Aschehoug. ISBN 8203052851. 


== Eksterne lenker ==
(en) Roald «Kniksen» Jensen – Transfermarkt 
(en) Roald «Kniksen» Jensen – national-football-teams.com 
(en) Roald «Kniksen» Jensen – EU-Football.info 
(no) Roald «Kniksen» Jensen – Norges Fotballforbund 
(en) Smith, Nils Henrik (14. november 2016): «Roald Jensen: ‘The Garrincha of the Nordics’ you may never have heard of», The Guardian